Gevangene buite hof doodgeskiet | Maroela Media
'n Gevangene is Maandagmiddag buite die hooggeregshof in Mthatha in die Oos-Kaap doodgeskiet toe hy probeer ontsnap het.
Lt.kol. Mzukisi Fatyela, woordvoerder van die polisie, het gesê die 32-jarige gevangene het saam met ses ander verhoorafwagtende gevangenes op 'n aanklag van moord in die hof verskyn. Die saak is na vandag uitgestel.
"Terwyl die gevangenes omstreeks 15:45 terug na die polisievangwa begelei is om na die Wellington-gevangenis vervoer te word, het een van die gevangenes 'n polisiebeampte aangeval en verskeie kere met 'n mes in die bolyf gesteek," het Fatyela gesê.
"Die gevangene het daarna met dieselfde mes op 'n tweede polisiebeampte afgestorm. Die polisiebeampte het verskeie waarskuwingskote in die lug geskiet, maar dit was tevergeefs. Daar is uiteindelik 'n skoot op die aanvaller afgevuur en hy is doodgeskiet."
Fatyela het gesê die eerste polisiebeampte is met veelvuldige steekwonde na 'n hospitaal gehaas. Hy is tans in 'n stabiele toestand.
Goeie nuus! Sterkte aan die polisie man.
Waarskuwing skote? Vir wat? Polisie moet hul bepaal by hul werk. Beter opleiding (en/of kwalifikasie) en dan moet hulle net hulle werk doen, beveiligging, van die gemeenskap en hulself. Los die waarskuwing skote vir die cartoons.